b'\n_START_ARTICLE_\nLassi Kokkala\n_START_SECTION_\nSeuraura\n_START_PARAGRAPH_\nKokkala on Turun Palloseuran kasvatti. H\xc3\xa4n oli kaudella 2004\xe2\x80\x932005 seuran C-nuorten paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 19+21=40. Kaudella 2006\xe2\x80\x932007 Kokkala oli TPS:n A-nuorten toiseksi paras maalintekij\xc3\xa4 ja kolmanneksi paras pistemies tehoilla 16+21=37. H\xc3\xa4n edusti kauden aikana my\xc3\xb6s seuran B-nuoria. Kokkala voitti tehoilla 7+4=11 koko B-nuorten SM-sarjan kev\xc3\xa4\xc3\xa4n 2007 pudotuspelien piste- ja maalip\xc3\xb6rssin tehoilla 7+4=11. Kauden p\xc3\xa4\xc3\xa4tteeksi h\xc3\xa4n voitti SM-hopeaa. Kokkala debytoi my\xc3\xb6s SM-liigassa, jossa h\xc3\xa4n sai tililleen kauden ainoaksi j\xc3\xa4\xc3\xa4neen ottelunsa 4. tammikuuta 2007 vieraissa Rauman Lukkoa vastaan. Kokkala merkittiin TPS:n 13. hy\xc3\xb6kk\xc3\xa4\xc3\xa4j\xc3\xa4ksi._NEWLINE_Kaudeksi 2007\xe2\x80\x932008 Kokkala nostettiin TPS:n SM-liigarinkiin. H\xc3\xa4n pelasi kuitenkin suurimman osan kaudestaan seuran A-nuorissa, joiden paras pistemies ja maalintekij\xc3\xa4 Kokkala oli tehoilla 15+13=28. H\xc3\xa4n voitti kauden p\xc3\xa4\xc3\xa4tteeksi A-nuorten SM-hopeaa. SM-liigassa Kokkala pelasi kauden aikana 22 runkosarjaottelua tehden yhden sy\xc3\xb6tt\xc3\xb6pisteen. Kauden 2008\xe2\x80\x932009 kynnyksell\xc3\xa4 TPS lainasi h\xc3\xa4net tammikuun 2009 loppuun asti kest\xc3\xa4neell\xc3\xa4 sopimuksella Mestis-joukkue Kajaanin Hokkiin. Kokkala pelasi syyskauden aikana Mestist\xc3\xa4 my\xc3\xb6s alle 20-vuotiaiden maajoukkueessa. Yhteens\xc3\xa4 h\xc3\xa4n pelasi kauden aikana Mestiksess\xc3\xa4 28 runkosarjaottelua tehopistein 4+10=14. Lainasopimuksensa p\xc3\xa4\xc3\xa4tytty\xc3\xa4 Kokkala siirtyi vahvistamaan TPS:n A-nuoria, mutta h\xc3\xa4n pelasi loppukaudella my\xc3\xb6s kolme runkosarja- ja yhden playoff-ottelun SM-liigassa. Kokkala teki my\xc3\xb6s liigauransa avausmaalin, joka syntyi 19. helmikuuta 2009 vieraissa H\xc3\xa4meenlinnan Pallokerhoa vastaan._NEWLINE_Kauden 2009\xe2\x80\x932010 Kokkala aloitti toistaiseksi voimassa olleella sopimuksella TuTossa, jossa h\xc3\xa4n pelasi kuusi ottelua. Suurimman osan kaudestaan h\xc3\xa4n pelasi TPS:n SM-liigajoukkueessa, jossa Kokkala teki 46 runkosarjaottelussa tehot 2+1=3. H\xc3\xa4n ei saanut peliaikaa en\xc3\xa4\xc3\xa4 kev\xc3\xa4\xc3\xa4n 2010 pudotuspeleiss\xc3\xa4, mutta voitti kuitenkin kauden p\xc3\xa4\xc3\xa4tteeksi Suomenmestaruuden. Kaudeksi 2010\xe2\x80\x932011 Kokkala siirtyi vuoden mittaisella sopimuksella Tanskan AL-Bank Ligaenissa pelanneen AaB Ishockeyn riveihin._NEWLINE_Alkusyksyn 2011 Kokkala oli pelaamatta, kunnes h\xc3\xa4n siirtyi lokakuussa Vaasan Sportiin. Kokkala teki kaudella 2011\xe2\x80\x932012 runkosarjassa vain 41 ottelussa 14 tehopistett\xc3\xa4, mutta h\xc3\xa4n jakoi tehoilla 4+6=10 kuitenkin koko kev\xc3\xa4\xc3\xa4n 2012 pudotuspelien pistep\xc3\xb6rssin voiton joukkuetoverinsa Markus Piispasen ja Jokipoikien Joona Karevaaran kanssa. Kokkala voitti kauden p\xc3\xa4\xc3\xa4tteeksi Mestiksen mestaruuden. Liigakarsinnat p\xc3\xa4\xc3\xa4ttyiv\xc3\xa4t kuitenkin Tampereen Ilvekselle otteluvoitoin 4\xe2\x80\x931. Huhtikuussa 2012 Kokkala siirtyi Ilvekseen try-outille h\xc3\xa4n sai sinne syyskuussa 1+1-vuotisen sopimuksen kaudeksi 2012\xe2\x80\x932013. Kokkala vakiinnutti paikkansa joukkueen kokoonpanossa ja paransi peli\xc3\xa4\xc3\xa4n kauden edetess\xc3\xa4. Parhaimmillaan h\xc3\xa4n oli loppukaudesta Tuomas Tuokkolan tultua Ilveksen p\xc3\xa4\xc3\xa4valmentajaksi. Kokkala oli Ville Korhosen ohella joukkueen ainoa kauden kaikki 60 runkosarja- ja viisi liigakarsintaottelua pelannut pelaaja._NEWLINE_Ilves ei k\xc3\xa4ytt\xc3\xa4nyt Kokkalan sopimuksessa ollutta optiota. H\xc3\xa4n palasi kaudeksi 2013\xe2\x80\x932014 vuoden mittaisella sopimuksella Sportiin. Kokkala oli tehoilla 28+29=57 joukkueen paras pistemies. H\xc3\xa4n jakoi koko Mestiksen pistep\xc3\xb6rssin nelj\xc3\xa4nnen sijan Jokipoikien Sami Blomqvistin kanssa. Kokkala valittiin kauden p\xc3\xa4\xc3\xa4tteeksi sarjan toiseen t\xc3\xa4hdist\xc3\xb6kent\xc3\xa4lliseen. H\xc3\xa4net  valittiin my\xc3\xb6s Mestiksen marraskuun 2013 kuukauden pelaajaksi. Kokkala jatkaa SM-liigaan nostetussa Sportissa kaksivuotisella sopimuksella kaudella 2014\xe2\x80\x932015. Joulukuussa 2015 h\xc3\xa4n teki taas vuoden mittaisen jatkosopimuksen joukkueen kanssa. Kaudella 2015\xe2\x80\x932016 Kokkala teki SM-liigan yhden kauden piste-enn\xc3\xa4tyksens\xc3\xa4 tehoilla 12+17=29, joilla h\xc3\xa4n oli Sportin kolmanneksi paras maalintekij\xc3\xa4 ja nelj\xc3\xa4nneksi paras pistemies. Kaudeksi 2016\xe2\x80\x932017 Kokkala nimettiin Sportin varakapteeniksi._NEWLINE_Kaudeksi 2017\xe2\x80\x932018 Kokkala siirtyi vuoden mittaisella sopimuksella Norjan GET-ligaenin Stavanger Oilersiin. Kaudeksi 2018\xe2\x80\x932019 h\xc3\xa4n siirtyi vuoden mittaisella sopimuksella TuToon. Kokkala nimettiin joukkueen varakapteeniksi. H\xc3\xa4n jakoi joukkueen sis\xc3\xa4isen piste- ja maalip\xc3\xb6rssin voiton Niko Ahoniemen kanssa tehoilla 15+18=33.\n_START_SECTION_\nMaajoukkueura\n_START_PARAGRAPH_\nKokkala pelasi alle 18-vuotiaiden MM-kilpailuissa vuonna 2007 sek\xc3\xa4 World U-17 Hockey Challengessa ja alle 18-vuotiaiden U-18 Junior World Cupissa vuonna 2006.'